આ તમામ ઉદાહરણો જોતા એ કહેવામાં જરાય અતિશયોક્તિ નથી કે સ્ત્રી વગર પુરુષનું જીવન અધૂરું છે, જીવનમાં ડગલે ને પગલે માં, બહેન, શિક્ષિકા, પ્રેમિકા, પત્ની એ તમામ તરીકે સફળ ભૂમિકા ભજવનાર નારીઓ પુરુષનાં જીવનનું અવિભાજ્ય અંગ છે. સ્ત્રી વિના ‘સફળ પુરુષ’ જ નહીં, પરંતુ પુરુષની જ કલ્પના કરવી અઘરી છે! ભારતમાં વર્ષ ૨૦૧૧ના વસ્તી ગણતરીના આંકડાઓ મુજબ પ્રત્યેક ૧૦૦૦ પુરુષોએ માત્ર ૯૪૦ સ્ત્રીઓ જ છે, જે ખરેખર ચિંતાજનક છે. ભારતના ગૌરવવંતા અને વૈભવી વારસામાં મળેલા સફળ પુરુષોના ઉદાહરણો જેવા પુરુષો તૈયાર કરવા માટે ભારતને આ આંકડાઓમાં બદલાવ લાવવાની જરૂર છે. આ ઉપરાંત ભારતનો મહિલાઓનો સાક્ષરતા દર કે જે ૬૪.૯% છે તેને પણ વધારવાની તાતી જરૂર છે. શિક્ષિત મહિલા સફળ પુરુષો માટે જ નહીં, પણ સુસંસ્કૃત સમાજ માટેની પણ ચાવી છે.